বেঙ্গালুরুতে এরকম রুদ্ধশ্বাস ম্যাচ জেতানোর অনুভূতি কেমন? 
ইউসুফ পাঠান: খুবই ভাল লাগছে। এরকম ম্যাচ জিতলে নিজের আত্মবিশ্বাস বাড়ে। একইসঙ্গে আশা করব, টিমের আত্মবিশ্বাসও বাড়াতে পেরেছি। ক্রিকেটে এর চেয়ে ভাল স্ক্রিপ্ট আর হয় না। আপনি ভাল খেললেন, টিম জিতল। টিমের জয়ে অবদান রাখার চেয়ে বড় প্রাপ্তি আর কিছু হতে পারে না। 
 বলা যায়, ইউসুফ ভাই খুশ হ্যায়?
ইউসুফ: বিলকল, বিলকুল। বহুত খুশ হ্যায়। 
 কথাটা হল, ইউসুফ ভাই যে খুশ হ্যায়, সাধারণ লোকে বুঝবে কী করে? মাঠে আপনি তো কোনও আবেগই দেখান না!
ইউসুফ: কেন? কাল ছয়টা মেরে তো চিৎকার করে উঠেছিলাম। খুব এক্সাইটেড হয়ে গিয়েছিলাম তখন। ওই ছয়টা মেরেই বুঝতে পেরেছিলাম, এবার জয় নিশ্চিত। তাই গর্জনটা বেরিয়ে এসেছিল। 
তবে হ্যাঁ, আপনি যেটা বললেন সেটাও ঠিক। আমি খুব একটা প্রতিক্রিয়া দেখাই না। আমি বরাবরই এরকম। আমার ভাইকে তো আপনি দেখেছেন। আমাকেও দেখেছেন। বলুন, আমরা একেবারে উল্টো পৃথিবীর— সেটা মানবেন তো? 
 একদমই তাই। যে কেউ এটা মেনে নেবে।
ইউসুফ: আমাদের পরিবারে ভাই হচ্ছে এন্টারটেনার। গান করবে, হুল্লোড় করবে, সকলকে জমিয়ে রাখবে মজা আর আড্ডায়। আমি ওর একদম উল্টো। ভাই চঞ্চল, আমি শান্ত প্রকৃতির। আর আমার মনে হয় সেটা ঠিকই আছে। ফ্যামিলির ব্যালান্সটা ঠিক থাকে। হাঃ হাঃ হাঃ!
 এই যে পাঠান ভাইদের নিয়ে পাতার পর পাতা লেখা হয়েছে একটা সময়। কত শিরোনাম হয়েছে। এখন প্রচার থেকে দূরে। ফ্যামিলিতে এর প্রভাব পড়ে?
ইউসুফ: একেবারেই পড়ে না। আর এর জন্য আমি ইরফানকে কৃতিত্ব দেব। আমার ভাই’টার থেকে অনেক কিছু শিখেছি আমি। ও-ই তো প্রথম ভারতের হয়ে খেলেছিল। ভাল খেলেছিল আর আমাদের পরিবারের নাম উজ্জ্বল করেছিল। অনেকদিন হল ও জাতীয় দলের বাইরে। কিন্তু ও আমাকে বলে, ফলের আশায় না থেকে নিজের কাজটা করে যেতে হবে। ট্রেনিং মিস করলে চলবে না। প্র্যাক্টিসে একইরকম সময় দেব। আমার দিক থেকে যতদিন পারব, চেষ্টাটা চালিয়ে যাব। তাতে ইন্ডিয়া ক্যাপ যদি হয়, হোক। না হলেও একটা কথা ভেবে অন্তত নিজের মনে মনে খুশি থাকতে পারব যে, আমি চেষ্টায় ত্রুটি রাখিনি। তারপরেও হয়নি। ঠিকই আছে। সারা ভারতে অনেকেই চেষ্টা করছে দেশের হয়ে খেলার জন্য। কেউ পারছে, কেউ পারছে না। কিন্তু এমন কেউ তো কখনও বলবে না যে, এরা চেষ্টাটাই করেনি, তাই না?ইরফানের এই কথাগুলো আমার কাছে মোটিভেশন। সব সময় মেনে চলেছি। ভারতীয় দলে আমি না থাকতে পারি কিন্তু তার জন্য আমার ক্রিকেট-সাধনায় কখনও গাফিলতি হয়নি। এই মরসুমের আইপিএল খেলতে আসার আগেও আলাদাভাবে তৈরি হয়েছি। টুর্নামেন্টে ভাল করব বলে নিজের মনকে তৈরি করেছি। তারপরেও তো কোনও ম্যাচে হয় সফল হই, কোনও ম্যাচে হই না। সেই ইরফানের ক্রিকেট-দর্শন। কখনও তুমি সফল হবে, কখনও হবে না। ওটা নিয়ে ভেবো না। তুমি তোমার মতো চেষ্টাটা চালিয়ে যাও। 
 তবু জিজ্ঞেস করতে ইচ্ছা করছে, এই যে দেশের মাটিতে টি-টোয়েন্টি বিশ্বকাপ হয়ে গেল সেখানে সুযোগ না পেয়ে খারাপ লাগেনি? ভারতের হয়ে খেলাটা তো যে কোনও ক্রিকেটারের কাছেই সবচেয়ে বড় স্বপ্ন। সব সময় ফল না দেখেও কি থাকা যায়?
ইউসুফ: খুব ভাল প্রশ্ন। আর শুনুন, এই একই প্রশ্ন আমি ইরফানকেও করেছি মাঝেমধ্যে। তারপরেও কোথাও গিয়ে মনে হয়েছে, প্রশ্ন করে লাভ নেই। ও একদম ঠিক কথা বলছে। ফলটা আমার হাতে নেই। চেষ্টাটা আছে। সেটাই করে যেতে হবে। 
টি-টোয়েন্টি বিশ্বকাপের কথা জিজ্ঞেস করলেন। অবশ্যই খারাপ লেগেছিল দলে না থাকতে পেরে। মনের ভিতরে একটা আশা তো থাকেই যে, টি-টোয়েন্টি ফর্ম্যাটের সঙ্গে আমার খেলার স্টাইল এত মেলে। এখানে আমি সুযোগ পাব। দেশের হয়ে খেলার চেয়ে বড় স্বপ্ন তো সত্যিই আর কিছু হতে পারে না। আমারও স্বপ্ন আছে নিশ্চয়ই যে, আমি আবার ভারতের হয়ে খেলব। কিন্তু আজকের এই মুহূর্তটায় দাঁড়িয়ে যদি আমার ভাবনার কথা জিজ্ঞেস করেন, তাহলে বলব, বিশ্বকাপ অতীত। আইপিএল হচ্ছে বর্তমান। আমি আইপিএল জিততে চাই কেকেআর-এর হয়ে। ভারতের হয়ে খেলার ব্যাপারটা নিয়ে তো পরেও ভাবা যাবে। সময় আছে। আইপিএল হচ্ছে এখনকার টপিক। প্রথম টার্গেট, আইপিএল জেতা। শুধু কেকেআর-এর হয়ে নয়, কলকাতার মানুষের প্রতিনিধি হয়ে জিততে চাই। কলকাতায় এত ভালবাসা পেয়েছি সকলের কাছ থেকে যে, তাঁদের এই উপহারটা দিতে পারলে খুব খুশি হব। সবচেয়ে বড় কথা হচ্ছে, জীবনের এমন একটা সময় আমি কলকাতার ক্রিকেটভক্তদের কাছ থেকে সমর্থন, ভালবাসা পেয়েছি, যখন সব কিছু ঠিকঠাক চলেনি হয়তো। তারপরেও এই মানুষগুলো আমাকে সমর্থন করে গিয়েছেন। আমার ওপর বিশ্বাস হারাননি। নিজেকে খুব ভাগ্যবান মনে হয় যে, কলকাতার এই সমর্থন আমি পেয়েছি। এ সব দেখে আরও বেশি করে ইরফানের কথাটা কানে বাজে— ভাইয়া, টার্গেট অ্যাচিভ হোগা কি নহী ও মত সোচো। আও, হম মেহনত করতে চলে।
 একদিকে আপনি ছক্কা মারেন। আবার খুব শান্ত প্রকৃতির। একদিকে আগুন। অন্যদিকে জল। কীভাবে ব্যালান্স করেন?
ইউসুফ: (হাসি) সত্যি বলতে গেলে, আমি নিজেও জানি না এটা কীভাবে করি। তবে ছোটবেলা থেকেই আমি এরকম। খুব একটা নিজের আবেগ বাইরে দেখাই না। আর আমার পরিবারও সেভাবেই এগিয়ে যেতে দিয়েছে। আর আমি দেখেছি, এটাতেই আমি বেশি স্বচ্ছন্দ। শান্ত থাকি বলে পরিস্থিতির ওপর নিয়ন্ত্রণ রাখতে আমার সুবিধা হয়। কাল চিন্নাস্বামীতে যেমন। আমার ভিতরে যে আগুনই থাক, যতই আমি ভিতরে-ভিতরে আগ্রাসী থাকি, বাইরে কিন্তু প্রকাশ করছিলাম না। সেটা ম্যাচ ফিনিশ করতে আমাকে সাহায্য করেছে কারণ আমি পরিস্থিতির ওপর নিয়ন্ত্রণ হারাইনি কখনও। 
 চিন্নাস্বামীতে যখন আস্কিং রেট চোদ্দো-পনেরোতে চলে যাচ্ছিল, তখন কী মনে হচ্ছিল?
ইউসুফ: বিশ্বাস হারাইনি। লক্ষ্য ছিল, শেষ পর্যন্ত থাকতে হবে। আমি জানতাম, একটা ভাল ওভার ম্যাচ আমাদের দিকে এনে দিতে পারে। (আন্দ্রে) রাসেল আসার পর ওরও ভাল ব্যাটে-বলে হতে লাগল। তাতে আরওই আশাবাদী হয়ে উঠলাম আমরা। রাসেল বিগহিটার। ওই সময়টা পার্টনারশিপ যেমন দরকার ছিল, তেমনই বিগ হিটেরও দরকার ছিল। আমি আর রাসেল সেটা করতে পারছিলাম। পার্টনারশিপও হল, ছক্কাগুলোও হচ্ছিল। আমাকে একা কৃতিত্ব দিলে হবে না। কেকেআর-এর জয়ের জন্য কৃতিত্ব দিতে হবে আমার আর রাসেলের পার্টনারশিপকে। 
 কেকেআর-এ ম্যাচউইনার ধরা হয় আপনাকে। এরকম অবিশ্বাস্য সব ম্যাচ জেতাবেন, এটাই প্রত্যাশা সকলের। এই প্রত্যাশার তো চাপও আছে। কীভাবে সেই চাপ সামলান?
ইউসুফ: নিজের জন্য একটা লক্ষ্য স্থির করে ফেলাটা খুব জরুরি। সেই লক্ষ্য ধরে তারপর এগিয়ে যেতে হবে। আমি নিজেকে বারবার মনে করিয়ে দিই সেই লক্ষ্যের কথা আর বলি, টিমের তোমাকে দরকার। এটাই তো তোমার সময় ইউসুফ। যাও টিমের কাজে লাগো দেখি। দেখুন, বাস্তবটা হচ্ছে সব সময় আপনি সফল হবেন না। মাঝেমধ্যে এমন মুহূর্তও আসবে যে, আপনি টিমকে জেতাতে চেয়েও পারেননি। সেটার সঙ্গে মানিয়ে নিতে হবে। ভুলগুলো থেকে শিক্ষা নিতে হবে। আর চেষ্টা করতে হবে বাইশ গজে দাঁড়িয়ে যতটা সম্ভব শান্ত, ঠান্ডা থাকার। 
  এই যে কেকেআর-এ ম্যাচউইনারের ভূমিকা, সেটা নিয়ে আপনার পর্যবেক্ষণটা কী? ভূমিকাটা সহজ, কঠিন নাকি খুব কঠিন? কীভাবে ব্যাখ্যা করবেন?
ইউসুফ: নেগেটিভ কথা বলছি না। তবে কাজটা কঠিন। তার কারণ হচ্ছে, আমি মিডল অর্ডারে নীচের দিকে নামি। হাতে সময় থাকে খুব কম। তার মধ্যে ফিনিশ করতে হবে। আমার মতো যাদেরই এই ভূমিকা দেওয়া হোক না কেন, পরিস্থিতিটা তার জন্য সব সময় খুব কঠিনই থাকবে। কখনও দেখা যাবে হয়তো ১৫ বলে পড়ে আছে। তার মধ্যে অন্তত ৩০ রান তুলতে হবে। কখনও ৩৫ বলে ৫০ করতে হবে। খুবই চ্যালেঞ্জিং এবং খুবই কঠিন। পাশাপাশি, এটাও বলতে চাই যে, এই সব চ্যালেঞ্জ জিতে বেরিয়ে আসতে পারলে অন্যরকম একটা আনন্দ আর তৃপ্তিও পাওয়া যায়। জীবনে কোনও কিছুই একবগ্গা হয় না। খারাপ দিক থাকলে ভাল দিকও থাকে। ক্রিকেটও তাই। আমার ভূমিকাও এভাবেই দেখি। 
 মনে করা হচ্ছে, বেঙ্গালুরুর এই ম্যাচ আইপিএলের টার্নিং পয়েন্ট হয়ে থাকল। কেকেআর প্লে-অফের রাস্তায় ফেভারিট হয়ে উঠে এল, আরসিবি তলিয়ে গেল।
ইউসুফ: আমি একমত নই। আইপিএলে এখনও অনেক খেলা বাকি। আমাদের এখনও অনেক পরীক্ষা বাকি। বলতে পারেন, বেঙ্গালুরুকে বেঙ্গালুরুর মাঠে হারানোটা কেকেআর টিমকে খুব চাঙ্গা করে দেবে। বেঙ্গালুরুর দর্শকরা শুধু ওদের টিমকেই সাপোর্ট করে। কলকাতার মতো নয় যে, ভাল ক্রিকেট দেখে হাততালি দেবে। আমরা এখানে আইপিএল ফাইনাল খেলতে এসে দেখেছি, আরসিবি ছিলই না। খেলছিলাম আমরা আর কিংগস ইলেভেন পঞ্জাব। কিন্তু গ্যালারি সারাক্ষণ ‘আরসিবি, আরসিবি’ বলে চিৎকার করে গেল। তাছাড়া বিরাটদের টিমটাও ভাল। ওরা হয়তো কয়েকটা ম্যাচ হেরে গিয়েছে। কিন্তু এখনও ফিরে আসতেই পারে। আমরা এই একই যন্ত্রণার মধ্যে দিয়ে গিয়েছি। পর-পর হারছিলাম। তারপরেই দারুণভাবে কামব্যাক ঘটিয়ে আইপিএল জিতেছি। আরসিবি দলে সেই দক্ষতা আছে। আমি অন্তত এখনই ওদের বাদ দিয়ে প্লে-অফের সূচি করব না। 
  ইউসুফ, আপনি শুধু ক্রিকেটই তো খেলেন না। অন্য ধরনের নানারকম শখও আছে আপনর। বাড়িতে পোষ্য আছে অনেক। গার্ডেনিং করেন। এ সব নিয়ে আপডেট কী আছে বলুন।
ইউসুফ (হাসি): নতুন আর কোনও পোষ্য নিইনি। আমার বাড়িতে অলরেডি অনেক কিছু আছে। তাদের বাচ্চা হয়ে এখন পোষ্যদের পরিবারটাও বেশ বড় হয়ে গিয়েছে। তাই নতুন কাউকে আর আনতে হয়নি। ক্রিকেট যখন থাকে না, ওদের সঙ্গে সময় কাটাতে আমার ভাল লাগে। জঙ্গলে চলে যাই মাঝেমধ্যেই। আপনি তো জানেন, একবার গির অরণ্যে চলে গিয়েছিলাম। তখন ওখানে এটা সিংহী এসেছিল। দু’দিন পড়ে ছিলাম তাকে দেখার জন্য। সে গল্প তো আগেও আপনাকে বলেছি। 
  ইয়েস, বলেছেন। তেমনই আপনার বাড়ির গোলাপের বাগিচাও যে খুব বিখ্যাত! 
ইউসুফ: হাঃ হাঃ হাঃ। গার্ডেনিংটাও আমার খুব শখের ব্যাপার। মসজিদের প্রাঙ্গণে যখন আমরা বেড়ে উঠছিলাম, তখনও আমি গাছ লাগাতাম। অনেক আগে থেকে করতে করতে আমি বেশ এক্সপার্ট হয়ে গিয়েছি। কীভাবে টবের মধ্যে একটা গাছকে বড় করতে হবে, কখন কীভাবে জল দিতে হবে, সব আমি জানি। ক্রিকেট খেলার সুবাদে অনেক দেশে গিয়েছি। সব জায়গাতে লোকদের সঙ্গে কথা বলে আমি জ্ঞান বাড়িয়েছি। জঙ্গলে গিয়ে নিজে চোখে দেখে নার্সারি থেকে গাছ নিয়ে আসতে পছন্দ করি আমি। নানা ধরনের প্রাণী, পাখি আর দারুণ দেখতে ফুলের বাগান, এই দিয়ে আমার জীবনকে আমি সাজাতে চেয়েছিলাম। সেটা যে পেরেছি, তার জন্য আমি ক্রিকেটের কাছেই কৃতজ্ঞ। শখগুলো ক্রিকেটের জন্যই তো পূরণ করতে পেরেছি। 
 শাহরুখ খানের অভিনন্দন বার্তা এসেছে বেঙ্গালুরুর মাঠে ম্যাচ জেতানোর পর?
ইউসুফ: শাহরুখ ভাই টুইট করেছেন জানি। আমার কথা লিখেছেন সেখানে। আমি কৃতজ্ঞ ওঁর কাছে। শেষ যখন আমার সঙ্গে কথা হয়েছিল, বলেছিলেন, কলকাতায় দেখা হবে। এখন তো পর-পর প্রায় সব ম্যাচই আমরা ইডেনে খেলব। শুধু একটা ম্যাচই আর আছে বাইরে। আশা করছি, খুব দ্রুতই দেখা হবে। 
 কলকাতায় আসবেন মানে বুধবারের ম্যাচে থাকবেন?
ইউসুফ: আমার মনে হয় শাহরুখ ভাই ফিল্মের কাজ নিয়ে খুব ব্যস্ত আছেন। বলেছিলেন, যত তাড়াতাড়ি সম্ভব আসবে। আশা করব, যেন বুধবারের ম্যাচেই উপস্থিত থাকেন। আশা করব, শাহরুখ ভাই আসুন আর আমাদের অনেক গল্প শোনান। ওঁর নতুন ফিল্মের গল্প শুনতে চাই। নতুন ফিল্মের সাফল্যের জন্য শুভকামনাও করছি। আর প্রার্থনা করছি, শাহরুখ ভাই এলে ওঁকে যেন জয় উপহার দিতে পারি।